35-årige Martin Justesen fra Frederikshavn bliver Martin Rossens afløser som stabschef for det politiske sekretariat i Statsministeriet.

Mette Frederiksens særlige rådgiver, frederikshavneren Martin Justesen, kommer fremover til at fungere som statsministerens højre hånd. Statsministeriet oplyser fredag, at ministeriet skal styrkes. Det sker med ansættelsen af 15-20 nye medarbejdere samt ansættelsen af Martin Justesen som stabschef for det politiske sekretariat. En stilling, som tidligere stabschef Martin Rossen forlod tidligere på sommeren. - Efter Martin Rossens exit har Martin Justesen været Mette Frederiksens vigtigste rådgiver, og derfor er det ikke overraskende, at hun nu formelt indsætter ham på den plads, som Rossen havde, skriver TV2s journalist og analytiker, Hans Redder, i en lynanalyse. I modsætning til Martin Rossen får Martin Justesen ikke fast plads i regeringens koordinations- og økonomiudvalg, skriver TV2. 16-årig frederikshavner i praktik ved Martin Justesen I februar var TV2 Nord med på sidelinjen, da den 16-årige Marcus Linkhorst fra Frederikshavn var i praktik hos Martin Justesen. Aftalen om den to dage lange praktik kom i hus, da Marcus Linkhorst var i praktik som journalist fra Christiansborg og tilfældigvis stødte på Martin Justesen. De fik en snak om, at de begge kom fra Frederikshavn, og så lovede Martin Justesen, at den unge frederikshavner kunne komme på besøg i vinterferien og følge det helt særlige arbejde. Det var første gang nogensinde, at en praktikant fik lov til at følge jobbet som særlig rådgiver, afslørede Martin Justesen over for Marcus Linkhorst under besøget. - Det viste sig faktisk, at det er utrolig heldigt, at du er kommet. Vi har aldrig praktikanter herinde, så det er kun fordi, at vi mødte hinanden tilfældigt, og at jeg ikke vidste, at det må man åbenbart ikke, at det kunne lade sig gøre. Så jeg tror, du er den første og sidste, der får lov at være erhvervspraktikant, sagde den særlige rådgiver blandt andet. Se indslaget lige her: